KOMISIJAS PAZIŅOJUMS

Novērtējums par APVIENOTĀS KARALISTES rīcību,



reaģējot uz Padomes 2015. gada 19. jūnija ieteikumu par pārmērīga valsts budžeta deficīta situācijas novēršanu

1.Ievads

Padome saskaņā ar Līguma 126. panta 7. punktu 2015. gada 19. jūnijā pieņēma ieteikumu Apvienotajai Karalistei, lai tā līdz 2016. – 2017. gadam izbeigtu pārmērīga budžeta deficīta situāciju. Apvienotajai Karalistei tika ieteikts sasniegt nominālo deficītu 4,1 % apmērā no IKP 2015. – 2016. gadā un 2,7 % apmērā no IKP 2016. – 2017. gadā. Pamatojoties uz Padomes ieteikuma pamatā esošajām makroekonomiskajām prognozēm, tas tika uzskatīts par atbilstošu strukturālās bilances uzlabojumam 0,5 % apmērā no IKP 2015. – 2016. gadā un 1,1 % apmērā no IKP 2016. – 2017. gadā. Padome nepieprasīja veikt papildu pasākumus, vien tos, kas jau bija iekļauti AK valdības budžetā un rudens pārskatos līdz 2015. gadam, to ieskaitot.

Saskaņā ar Padomes Regulas (EK) Nr. 1467/97 3. panta 4.a punktu Padome noteica, ka līdz 2015. gada 15. oktobrim Apvienotajai Karalistei jāsniedz detalizēts ziņojums par tās konsolidācijas stratēģijai veikto rīcību. Noteiktajā termiņā AK iestādes iesniedza Komisijai ziņojumu ar to pasākumu izklāstu, kas īstenoti Padomes noteikto mērķu sasniegšanai.

Lai novērtētu, vai AK ir ievērojusi Padomes 2015. gada 19. jūnija ieteikumu, Komisija ir izskatījusi AK budžeta stratēģiju, pamatojoties uz informāciju, kas iekļauta ziņojumā par rīcību un par budžetu atbildīgā dienesta (OBR) ekonomikas prognozē.

2.Pasākumi, kas iekļauti ziņojumā par rīcību un atjauninātajās budžeta prognozēs

Ziņojums par rīcību apstiprina vasaras budžetā aprakstīto budžeta stratēģiju, kuras mērķis ir novērst pārmērīgo budžeta deficītu līdz 2016. – 2017. gadam, kas ir Padomes noteiktais termiņš. Ziņojumā nav iekļauti jauni pasākumi, jo jaunās valdības budžets tika publicēts 8. jūlijā. Tomēr tajā ir sniegts pārskats par pasākumiem, kas atbilst Padomes 2015. gada 19. jūnija ieteikumam. Kaut arī ieteikumā nav prasīts veikt papildu pasākumus pārmērīgā budžeta deficīta samazināšanai līdz līmenim, kas nepārsniedz 3 % no IKP, tika minēti papildu pasākumi, lai apņēmīgāk samazinātu budžeta deficītu 2016. – 2017. gadā, panākot labklājības maksājumu ietaupījumus GBP 5 miljardu apmērā (0,25 % no IKP) un neto nodokļu pieaugumu GBP 1 miljarda apmērā (0,05 % no IKP).

Lielākā daļa uzlabojumu labklājības maksājumu ietaupījumos 2016. – 2017. gadā izriet no tā, ka tiek samazināts nodokļu kredītu neapliekamais minimums un "Universālā kredīta" sistēmas ietvaros izsniegto pabalstu apmērs (GBP 2,9 miljardi) un nodokļu kredītu atlaides likme palielināta līdz 48 % (GBP 1,5 miljardi). Galvenie jaunie nodokļu pasākumi budžetā ir apdrošināšanas prēmiju nodokļa palielinājums no 6 % līdz 9,5 %. Tas stājas spēkā no 2015. gada 1. novembra, tādējādi daļa ir attiecināma uz 2015. – 2016. gadu, bet atlikums – uz 2016. – 2017. gadu: attiecīgi GBP 0,5 miljardi un GBP 1 miljards.

Ņemot vērā ziņojumā sniegto informāciju par rīcību, Komisijas 2015. gada rudens prognozē paredzēts, ka vispārējās valdības budžeta deficīts samazināsies līdz 3,9 % no IKP 2015. – 2016. gadā un 2,4 % no IKP 2016. – 2017. gadā, kas ir zemāk par Padomes ieteikumā noteikto nominālā deficīta mērķi attiecīgi 4,1 % un 2,7 % apmērā no IKP.

Riski, kas apdraud budžeta perspektīvu laikposmā no 2015. – 2016. gada un 2016. – 2017. gadam, kā paredzēts Komisijas 2015. gada rudens prognozē, kopumā šķiet līdzsvaroti, izņemot dažus ar īstenošanu saistītus riskus. Lai arī nav paredzamas nozīmīgas novirzes izdevumu jomā, saimnieciskā darbība ir pakļauta gan pozitīviem, gan negatīviem riskiem. No vienas puses investīcijas, kas ir lielākas par paredzētajām, varētu radīt lielāku izaugsmi, tomēr no otras puses spēcīga valūta var ierobežot eksportu vairāk, nekā paredzēts.

3.Rīcības novērtējums

Pamatojoties uz ziņojumā sniegto informāciju par rīcību, Komisijas rudens prognozēs paredzēts nominālais deficīts 3,9 % apmērā no IKP 2015. – 2016. gadā un 2,4 % apmērā no IKP 2016. – 2017. gadā, kas ir zemāks par Padomes noteikto mērķi. Paredzama arī strukturālās bilances korekcija, lai pārsniegtu Padomes ieteikumā minēto rādītāju abos gados.

Strukturālās bilances uzlabojums, kas izriet no Komisijas atjauninātās 2015. gada rudens prognozes, veido 0,7 % no IKP 2015. – 2016. gadā un 1,3 % 2016. – 2017. gadā, kas pārsniedz Padomes ieteikto rādītāju attiecīgi 0,5 % un 1,1 % no IKP apmērā.

Tā kā paredzams, ka Padomes ieteiktie pamatmērķi un strukturālās bilances korekcija tiks sasniegta 2015. – 2016. gadā un 2016. – 2017. gadā, fiskālo pasākumu rūpīga analīze nav vajadzīga. Patiesi, pamatojoties uz saskaņotu metodiku, atbilstības nominālā deficīta mērķim un tās pamatā esošo strukturālās bilances uzlabojumu apvienojums ir pietiekams, lai noteiktu, ka uz Padomes ieteikumu ir reaģēts ar efektīvu rīcību.

1. tabula. Budžeta prognožu salīdzinājums

% no IKP Budžeta nominālā bilance Strukturālās bilances korekcija structural balance 2015.-16.g. 2016.-17.g. 2015.-16.g. 2016.-17.g. Komisijas 2015.gada rudens prognoze -3,9% -2,4% 0,7% 1,3% Ziņojums par veikto rīcību -4,0% -2,3% 0,7% 1,5% Pamatscenārijs (atjaunināta 2015.gada pavasara prognoze)* -4,1% -2,7% 0,5% 1,1% PDP mērķis -4,1% -2,7% 0,5% 1,1% Piezīmes: *Scenārijs, ar ko pamatots Padomes 2015.gada 19.jūnija ieteikums

4.

Secinājumi